KIRJALLINEN KYSYMYS E-1653/99 esittäjä(t): Alexandros Alavanos (GUE/NGL) komissiolle. DEI:n uusi vakuutuselin.



Virallinen lehti nro 170 E , 20/06/2000 s. 0065 - 0065



KIRJALLINEN KYSYMYS E-1653/99 esittäjä(t): Alexandros Alavanos (GUE/NGL) komissiolle (22. syyskuuta 1999) Aihe: DEI:n uusi vakuutuselin Tiedotusvälineiden mukaan jo julkistettu sopimus, jonka Kreikan hallitus on tehnyt valtion sähköyhtiön DEI:n ammattiyhdistysten kanssa niiden vakuutusongelman järjestämiseksi, on aiheuttanut Euroopan komissiossa vastustusta, sillä komissio katsoo, että tapaa, jolla yhtiön uutta vakuutuselintä koskevat järjestelyt on tehty, voidaan pitää valtion tukena. Samojen tietolähteiden mukaan komissio liittää tämän vakuutuskysymyksen Kreikan energiamarkkinoiden suurempaan avautumiseen. 1. Katsooko komissio, että DEI:n vakuutuskysymyksen järjestelytapa, jossa vakuutuselimen tunnustetut varat luovutetaan valtion talousarviosta annettavaa katetta vastaan, edustaa valtion tukea? 2. Onko komission tarkoitus, että Kreikassa kotimaisten energiamarkkinoiden avaamisen aikataulu on vuonna 2001 sama kuin muissa jäsenvaltiossa, vai tuleeko niiden avautuminen olemaan 28 %:n tasolla, joka päti muihin jäsenvaltioihin, Kreikkaa lukuunottamatta, helmikuussa 1999? Loyola de Palacion komission puolesta antama vastaus (27. lokakuuta 1999) 1. Kreikan hallitus ei ole vielä ilmoittanut komissiolle Kreikan hallituksen ja Kreikan sähkölautakunnan (DEI) välisestä sopimuksesta. Komissio ei ole tästä syystä ottanut kantaa kyseessä oleviin järjestelyihin. Toistaiseksi on mahdotonta arvioida, onko näissä järjestelyissä kyse EY:n perustamissopimuksen 87 artiklassa (entinen 92 artikla) tarkoitetusta valtionavusta. Komissio aikoo pyytää tietoja asiasta Kreikan hallitukselta. 2. Jäsenvaltiot olivat velvoitettuja panemaan direktiivin 96/0092/EY(1) säännökset täytäntöön 19.12.1996 mennessä. Belgia ja Irlanti saivat kuitenkin vuoden lisäaikaa direktiivin täytäntöönpanoa varten, ja Kreikalle annettiin kaksi vuotta lisäaikaa täytäntöönpanolainsäädännön hyväksymistä varten. Direktiivin 19 artiklassa säädetään markkinoiden avaamisesta kolmessa vaiheessa. Kansallisten markkinoiden osuutta kasvatetaan asteittain kuuden vuoden ajanjakson kuluessa. Markkinoiden avaamisen vähimmäisaste lasketaan ensimmäisessä vaiheessa yhteisöosuutena yli 40 gigawattituntia vuodessa kuluttavien loppukäyttäjien kuluttamasta sähköstä. Viimeisimpien laskelmien mukaan tämä merkitsee sitä, että vähintään 26,48 prosenttia kustakin kansallisesta markkina-alueesta on avoinna kilpailulle 19.2.1999 lähtien. Toisessa vaiheessa eli kolme vuotta direktiivin voimaantulon jälkeen kynnys lasketaan 20 gigawattituntiin, jolloin markkinoiden avautumisen vähimmäisaste kasvaa 28 prosenttiin. Kolmannessa vaiheessa eli kuusi vuotta direktiivin voimaantulon jälkeen kynnystä lasketaan edelleen 9 gigawattituntiin, jolloin markkinoiden avautumisaste on noin 33 prosenttia. Jos Kreikka käyttää koko kahden vuoden sopeutumisajan, sen on vapautettava toista vaihetta vastaava osuus sähkönkulutuksesta. Vaihetta aletaan soveltaa kolme vuotta direktiivin voimaantulon jälkeen eli 19.2.2000. Vuonna 2003 Kreikan on vapautettava yhteisön keskiarvon perusteella laskettuna yli 9 gigawattituntia kuluttavien loppukäyttäjien osuus sähkönkulutuksesta. (1) EYVL L 27, 30.1.1997.